Āfrikas beznagu ūdrs

**Āfrikas beznagu ūdrs** (*Aonyx capensis*) ir sermuļu dzimtas (*Mustelidae*) daļēji ūdenī dzīvojošs plēsējs, kas ir vienīgā suga **beznagu ūdru ģintī** (*Aonyx*). Saskaņā ar jaunākajiem DNS pētījumiem kādreizējās beznagu ūdru sugas — **Kāpas beznagu ūdrs** un  Kongo beznagu ūdrs — apvienotas un tiek klasificētas kā pasugas.

Āfrikas beznagu ūdrs ir attīstījies no aizvēsturiskās ūdru sugas *Potamotherium valetoni*, kas oligocēnā dzīvoja Eiropā, bet pirmās Āfrikas beznagu ūdra fosilijas ir atrastas no pleistocēna laika.

## Izplatība
Āfrikas beznagu ūdrs dzīvo lēni plūstošu saldūdens tilpju krastos savannā un ieleju mežos. To var sastapt viscauri Āfrikas dienvidu un centrālajā daļā. Āfrikas beznagu ūdru joprojām medī, lai iegūtu mīksto un kvalitatīvo kažokādu un lai iznīcinātu konkurentu zvejniecībā. Dienvidāfrikā ir izveidotas speciālas ūdru aizsargājamās teritorijas, kurās tos nedrīkst medīt.
 
## Izskats un īpašības
Āfrikas beznagu ūdrs, tāpat kā citi ūdri, ir slaids, garš un cilindrveidīgs. Tam ir īsas, spēcīgas kājas; priekškājas ir īsākas par pakaļkājām. Tas ir otrs lielākais saldūdens ūdrs (lielākais ir Brazīlijas dižūdrs). Tā ķermeņa garums ir 91,4 cm, astes garums apmēram 51&nbsp;cm, svars 13,6—22,6 kg. Tēviņi ir lielāki nekā mātītes.
 
Āfrikas beznagu ūdram ir biezs, mīksts apmatojums, kas uz vēdera ir īpaši smalks un zīdains. Tā krāsa ir brūna ar baltu sejas daļu, pakakli un krūtīm. Ķepām ir 5 gari pirksti, no kuriem neviens nav īkšķis, peldplēves starp pirkstiem gandrīz nav. To priekšķepām nav nagu, bet pakaļkāju pēdām uz trešā un ceturtā pirksta ir nelieli nagu aizmetņi. Pēdu apakšas ir ļoti jutīgas. Galvas forma ir saplacināta, ar īsu purnu. Ausis mazas un apaļas, novietotas zemu. Aste gara, muskuļota un konusveidīga. Zem astes tam ir smaržu sekrēta dziedzeris. Zobi lieli un plakani, piemēroti vēžveidīgo bruņu un gliemju čaulu sakošanai. Ūdram ir ļoti jutīgi vibrisi, kas uztver visniecīgāko zemūdens vibrāciju. Atrodoties zem ūdens, tas noslēdz nāsis un ausu atveres.

Tā kā Āfrikas beznagu ūdrs dzīvo Āfrikā, tad dienas laikā temperatūra var būt ļoti augsta. Lai atvēsinātos, ūdri nolien alās vai citās ēnainās slēptuvēs, vai atrodas ūdenī. Lai ūdenī neatdzistu, to kažoki ir dubulti: apmēram 10 mm garie akotmati sargā biezo pavilnu (5 mm gara) no samirkšanas. Ūdriem, atšķirībā no citiem ūdens dzīvniekiem, nav zemādas tauku.

## Uzvedība
Āfrikas beznagu ūdrs izvēlas aizaugušus un mežonīgus upju krastus, kas to bagātīgi nodrošina ar slēptuvēm, ēnu un atpūtas vietām. Kāpas pussalā tas ir novērots arī jūras krastā, medījot kefales seklos piekrastes ūdeņos. Tas ir nakts dzīvnieks, un dienas laikā slēpjas kādā klusā, ēnainā vietā.

Āfrikas beznagu ūdrs, izņemot mātīti ar mazuļiem, ir vientuļnieks. Katram ūdram vai ģimenei ir sava teritorija, kuras savā starpā pārklājas. Tēviņa piekraste stiepjas apmēram 17 km, mātītei 14 km. Teritorija tiek iezīmēta ar īpašo smaržu sekrētu. Tas ir diezgan lēns un neveikls uz sauszemes, bet veikls akrobāts ūdenī. Lielāko aktivitātes laiku ūdrs pavada ūdenī medījot. Peldot ātri, priekšķepas tiek piespiestas pie ķermeņa, bet pakaļkājas un aste ar propellerveida kustībām dzen to cauri ūdenim. Pēc peldes ūdri noberžas gar zāli un zemi, pēc tam rūpīgi sakopj kažoku.

Tā kā Āfrikas beznagu ūdrs ūdenī ir ļoti veikls, bet uz sauszemes tas pamatā atrodas kādā alā vai migā, tam nav daudz ienaidnieku. Tā lielākais ienaidnieks ir pitons, kas noguļas ūdens malā, gaidot izdevību nomedīt kādu dzīvnieku. Otrs lielākais ūdra bieds ir krokodils, kā arī Āfrikas zivju ērglis. Ja ūdrs pamana kādu no tiem, tad brīdina pārējos ūdrus ar skaļu, griezīgu kliedzienu, kas reizēm samulsina uzbrucēju.

## Barība
Pamatā Āfrikas beznagu ūdri medī krabjus, vēžveidīgos, gliemjus un vardes, taču zivis parasti netiek medītas. Tie medī ienirstot, bet medījumu apēd uz sauszemes. Tā kā priekšķepām nav nagu, un pirksti ir savienoti ar peldplēvi tikai daļēji, tie ir kustīgi un veikli, labi piemēroti medījuma satveršanai ķepās, medījuma izrakšanai no dūņām, akmeņu un noslīkušu koka gabalu pacelšanai un apgriešanai apkārt. Jutīgie taustes mati palīdz uztvert visniecīgāko ūdens vibrāciju.

## Vairošanās
Riests Āfrikas beznagu ūdriem ir lietus sezonas laikā decembrī. Mātīte un tēviņš kopā nedzīvo, tomēr to teritorijas atrodas blakus, un ģimene ikdienā satiekas. Grūsnības periods ilgst 63 dienas. Agri pavasarī piedzimst 2—5 mazuļi, kurus audzina tikai māte. Māte mazuļus zīda ar pienu 45—60 dienas. Visi kopā paliek apmēram vienu gadu.

## Sistemātika
**Āfrikas beznagu ūdram** ir 6 pasugas: 
* Kāpas beznagu ūdrs (*Aonyx capensis capensis*) 
* Kongo beznagu ūdrs (*Aonyx capensis congicus*)
* *Aonyx capensis hindei* 
* *Aonyx capensis meneleki*
* *Aonyx capensis microdon*
* *Aonyx capensis philippsi*

## Atsauces

## Ārējās saites
* Kāpas īsnagu ūdra foto (Animal Diversity Web)
* Kāpas īsnagu ūdra foto (ARKive)
* African Clawless Otter
* The Cape Clawless Otter (Aonyx capensis)